Diari Oficial de la Generalitat Valenciana


Sumari del DOGV 281, del 26-08-1985 (1985/804873)

DECRET 110/1985, de 22 de juliol, del Consell de la Generalitat Valenciana, sobre mesures de foment a l'ocupació per a marginats socials.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1985/07/22/110/dof/vci/html**

### Dades del document

Número de DOGV
:   281

Data del DOGV
:   26-08-1985

Secció del DOGV
:   DISPOSICIONS GENERALS

Número del document
:   1985/804873


Data del document
:   22-07-1985

Organisme emissor
:   Presidència de la Generalitat

Tipus de document
:   Decret

Decret 110/1985, de 22 de juliol, del Consell de la Generalitat Valenciana, sobre mesures de foment a l'ocupació per a marginats socials.  
La Llei de la Generalitat Valenciana 9/1984, de 29 de desembre, per la qual s'aprova el Programa Econòmic Valencià per a 1984/1987, va aprovar un programa de foment a l'ocupació dotat amb mil milions de pessetes.  
Entre els objectius del Programa Econòmic Valencià, s'hi establia l'atenció al problema de foment a l'ocupació dels marginats socials, que tenen entrebancs en el mercat de treball.  
A hores d'ara hi ha, per a aquest col·lectiu, una sèrie de mesures terapèutiques i assistencials per a la reinserció social d'aquests, però tothom és conscient que, per culminar aquest procés, en calen d'altres, fonamentalment de caràcter laboral.  
Amb aquesta finalitat, i a la vista de la quasi total absència de mesures encaminades a la integració dels marginats socials en el món del treball, la Generalitat Valenciana proposa una sèrie de programes:  
Hom promou, en primer lloc, la creació dels Centres d'Integració Sòcio-laboral, com a mesura fonamental i punt de partença per tal que els marginats que estiguen subjectes a un pla de reinserció social tinguen un nou, o primer, contacte amb el món laboral.  
D'altra banda, s'estableix una sèrie de subvencions a la contractació, auto-ocupació i foment cooperatiu com a continuació del procés que inicien els Centres d'Integració Sócio-laboral.  
Per a tot això, hom estableix també un programa de formació professional ocupacional, imprescindible per a la qualificació, el perfeccionament i l'adaptació al lloc de treball.  
En atenció d'aquests motius, i segons que estableix l'article 12 de la Llei 10/1984, de 29 de desembre, de Pressupostos de la Generalitat Valenciana per a 1985, a proposta del Conseller de Sanitat, Seguretat Social i Treball, i amb la deliberació prèvia del Consell, en sessió celebrada el dia 22 de juliol de 1985,  
DECRETE:  
Article primer  
A fi d'integrar els marginats socials dins del món laboral, s'estableixen els programes següents:  
1. Donar suport a la creació de Centres d'Integració Sòcio-laboral.  
2. Subvencions a la contractació.  
3. Suport a l'establiment com a treballadors autònoms.  
4. Accions de formació professional ocupacional.  
CAPITOL PRIMER  
Article segon  
Hom entendrà per Centres d'Integració Sòcio-laboral aquells que, en la seua plantilla, compten amb més del cinquanta per cent de treballadors marginats, entenent-hi aquelles persones que participen en algun programa específic de reinserció social. Els programes esmentats hauran de ser informats per la Direcció General de Serveis Socials de la Conselleria de Sanitat, Seguretat Social i Treball.  
Els Centres d'Integració Sòcio-laboral, que podran adoptar qualsevol forma jurídica de les actualment reconegudes per la legislació vigent, hauran de tenir una activitat empresarial i, per tant, la relació amb els treballadors tindrà caràcter laboral, i les finalitats següents:  
1. Iniciar els treballadors en la vida laboral, per tal que, a través de l'activitat productiva, assolesquen una formació professional i uns hàbits de treball.  
2. Aconseguir d'enllestir el procés de reinserció social, per tal que puguen integrar-se a curt o mitjà termini en el món laboral.  
Article tercer  
1. Hom podrà concedir subvencions fins a 250.000 pessetes, per lloc de treball creat, a tots aquells Centres d'Integració Sòcio-laboral que contracten persones marginades que estiguen en situació d'atur.  
La contractació d'aquests treballadors podrà adoptar qualsevol de les fórmules establertes en l'Estatut dels Treballadors i en les normes que el complementen.  
La quantia de la subvenció serà proporcional a la jornada realitzada o a la durada del contracte, en els casos de contractació a temps parcial o temporal, respectivament.  
2. Excepcionalment, i atenent criteris d'interès social palés, l'import de la subvenció podrà incrementar-se fins el cent per cent de la quantia establerta en el punt anterior.  
Article quart  
1. Per tal d'accedir a les ajudes establertes en l'article anterior, els Centres d'Integració Sòcio-laboral hauran de complir els requisits següents:  
a) Que el Centre figure inscrit en el Registre que s'estableix a l'efecte en la Direcció General de Cooperació i Ocupació de la Conselleria de Sanitat, Seguretat Social i Treball, i que serà desenvolupat reglamentàriament.  
b) Realitzar les contractacions amb treballadors inscrits com a aturats en les corresponents Oficines d'Ocupació.  
c) Assumir el compromís de mantenir el nivell d'ocupació que resulte com a conseqüència de les contractacions subvencionades, almenys mentre aquestes duren.  
2. Si durant l'execució del contracte de treball es produís el cessament del treballador contractat, en serà obligatòria la substitució per un altre de les mateixes característiques. Altrament, el Centre d'Integració Sòcio-laboral quedarà obligat de reintegrar a la Tresoreria de la Generalitat les quantitats percebudes.  
CAPITOL SEGON  
Subvencions a la contractació  
Article cinquè  
1. Podran obtenir una subvenció de 250.000 pessetes les empreses, societats cooperatives i societats anònimes laborals que contracten persones que estiguen efectes a un programa de reinserció social informat per la Direcció General de Serveis Socials.  
2. Les contractacions que podran ser objecte de subvenció seran les següents:  
a) Les realitzades per temps indefinit.  
b) Les temporals celebrades a l'empar del Reial Decret 1989/1984, de 17 d'octubre.  
3. La quantia de la subvenció serà proporcional a la jornada realitzada o a la durada del contracte, en els casos de contractació a temps parcial, sent de 250.000 pessetes quan la durada del contracte siga, pel cap baix, de dotze mesos i a jornada completa.  
Article sisé  
1. Les empreses, societats cooperatives i societats anònimes laborals que contracten segons aquest Decret, ho faran d'acord amb els requisits següents:  
a) estar al corrent de pagament de les obligacions amb la Seguretat Social, tret que hi tinguen concedit ajornament.  
b) Realitzar les contractacions amb treballadors inscrits com a aturats en les Oficines d'Ocupació corresponents.  
c) No haver amortitzat en el termini d'un any, immediatament anterior a la contractació, cap lloc de treball per expedient de regulació d'ocupació, tret dels motivats per força major o acomiadament declarat improcedent per sentència ferma, o reconegut com a tal en conciliació administrativa o judicial.  
d) Assumir el compromís de mantenir el nivell d'ocupació que resulte com a conseqüència de les contractacions subvencionades, almenys mentre aquestes duren.  
2. Si durant l'execució del contracte de treball es produís el cessament del treballador contractat, en serà obligatòria la substitució per un altre de les mateixes característiques. Altrament, el contractant quedarà obligat de reintegrar a la Tresoreria de la Generalitat les quantitats percebudes.  
CAPITOL TERCER  
Suposit a l'auto-ocupació  
Article seté  
Podran obtenir una subvenció de fins a 250.000 pessetes les persones que, tot i estant efectes a un programa de reinserció social, s'establesquen com a treballadors autònoms.  
Alhora, podran optar-hi els treballadors esmentats quan, transcorregut un termini, que serà determinat en funció del programa esmentat, no hagen obtingut un lloc de treball.  
Article vuité  
Per accedir a la subvenció esmentada en l'article anterior, els treballadors hauran d'acreditar:  
1. Justificar inversions almenys de quantia idèntica a la subvenció sol·licitada.  
2. Estar donats d'alta en el règim especial de treballadors autònoms i al corrent en el pagament de les cotitzacions corresponents, tot entenent aquesta obligació d'alta posterior a la notificació de la Resolució aprovatòria de la subvenció i en el termini que serà determinat per l'òrgan administratiu corresponent.  
CAPITOL QUART  
Accions de Formació Professional Ocupacional  
Article novè  
Podran concedir-se subvencions de fins a 250.000 pessetes per alumne per a cursos i plans formatius ocupacionals dirigits a la capacitació i l'ensinistrament dels treballadors acollits al pla de reinserció social de marginats, per tal de poder assolir un nivell de productivitat que en faça possible la retribució econòmica.  
Reglamentàriament, hom establirà els mòduls econòmics, requisits i procediment per a la concessió d'aquestes ajudes.  
CAPITOL CINQUE  
Disposicions comunes  
Article deu  
Les subvencions establertes en aquesta disposició seran compatibles amb qualssevol altres a què puguen donar dret les contractacions realitzades, tret de les regulades en el Decret 96/1985, de 25 de juny, del Consell de la Generalitat Valenciana, sobre mesures de foment a l'ocupació.  
Article onze  
Els Centres d'Integració Sòcio-laboral, empreses, societats cooperatives, societats anònimes laborals i treballadors autònoms que vulguen acollir-se a les subvencions esmentades, ho hauran de sol·licitar en els models oficials que, a l'efecte, establesca la Conselleria de Sanitat, Seguretat Social i Treball, i serà la Direcció General de Cooperació i Ocupació la que resoldrà sobre la procedència o no de les ajudes sol·licitades.  
Article dotze  
1. Per fer efectives les subvencions, els Centres d'Integració Sòcio-laboral, empreses, societats cooperatives i societats anònimes laborals hauran de formalitzar els contractes de treball corresponents en el termini màxim de cinc dies hàbils des de la data de la notificació de la Resolució aprovatòria.  
2. Alhora, i en el termini fixat en el número anterior, els treballadors autònoms hauran de presentar l'alta en el corresponent règim especial de la Seguretat Social.  
Article tretze  
Els beneficis concedits seran abonats als Centres d'Integració Sòcio-laboral, empreses, societats cooperatives, societats anònimes. laborals i treballadors autònoms de la forma següent:  
- Cinquanta per cent en el moment de la contractació o presentació de l'alta en el règim especial de treballadors autònoms.  
- L'altre cinquanta per cent als sis mesos del pagament inicial, amb la presentació prèvia dels butlletins de cotització corresponents o justificants de pagament de les quotes al règim especial de treballadors autònoms.  
Excepcionalment, hom podrà abonar d'una sola vegada les subvencions esmentades.  
Article catorze  
Si els Centres d'Integració Sòcio-laboral, empreses, societats cooperatives, societats anònimes laborals i treballadors autònoms, creditors de la subvenció, incompliren cap dels requisits establerts en aquesta disposició, hauran de reintegrar-ne l'import a la Tresoreria de la Generalitat.  
La no observància o l'incompliment del que disposa el paràgraf anterior suposarà la no concessió de cap altra ajuda o subvenció que establesca, d'ara endavant, la Conselleria de Sanitat, Seguretat Social i Treball.  
DISPOSICIONS FINALS  
Primera  
La Conselleria de Sanitat, Seguretat Social i Treball resta facultada per dictar totes les normes necessàries per a l'execució del que disposa aquest Decret.  
Segona  
Aquest Decret, que tindrà vigència durant 1985, entrarà en vigor l'endemà de la publicació en el Diari Oficial de la Generalitat Valenciana.  
València, 22 de juliol de 1985.  
El Conseller de Sanitat, Seguretat Social i Treball,  
MIQUEL A. MILLANA I SANSATURIO


Còpia Permalink ELI